b'\n_START_ARTICLE_\nS-23\n_START_SECTION_\nZgodovina\n_START_PARAGRAPH_\nZa\xc4\x8detki projekta segajo v leto 1977, ko je mariborska ob\xc4\x8dina sprejela urbanisti\xc4\x8dni na\xc4\x8drt za to obmo\xc4\x8dje. Glavna tendenca prostorskega razvoja je bilo \xc5\xa1irjenje in ekspanzija mesta proti obrobju v obmo\xc4\x8dje proti Pohorju. Istega leta se je pri\xc4\x8dela tudi gradnja prvih stanovanjskih objektov, ki jih je gradilo podjetje Stavbar.\n_START_SECTION_\nGeografija\n_START_PARAGRAPH_\nStanovanjska soseska se nahaja v ju\xc5\xbenem delu Maribora, od mestnega sredi\xc5\xa1\xc4\x8da je oddaljena pribli\xc5\xbeno 2 kilometra. Razprostira se na povr\xc5\xa1ini 83 hektarjev, v njej se nahaja 1200 stanovanj in pribli\xc5\xbeno 3000 prebivalcev.\n_START_SECTION_\nKarakteristike\n_START_PARAGRAPH_\nSredi\xc5\xa1\xc4\x8de soseske tvori kri\xc5\xbei\xc5\xa1\xc4\x8de med Cesto proletarskih brigad in Kardeljevo cesto, ki sta glavni \xc5\xa1tiripasovni prometnici na \xc5\xa1ir\xc5\xa1em podro\xc4\x8dju. Sosesko tvori sedem stanovanjskih blokov, ki so razporejeni ob obe omenjeni cesti. najvi\xc5\xa1ja izmed njih ima v svojem centralnem delu 16. nadstropij. S svojo tipologijo, volumnom in barvno raznolikostjo dominirajo nad okoli\xc5\xa1kimi stavbami, tar tako tvorijo morfolo\xc5\xa1ko zaklju\xc4\x8deno celoto. Na notranji strani blokov so dvori\xc5\xa1\xc4\x8da oz. plo\xc5\xa1\xc4\x8dadi namenjene dru\xc5\xbeenju in rekreaciji prebivalcev. Zaradi prometne obremenjenosti je pod Cesto proletarskih brigad speljan podhod, ki povezuje nasprotne strani ceste. Pod stanovanjskimi bloki se nahajajo podzemne gara\xc5\xbee, veliko parkiri\xc5\xa1\xc4\x8d pa je tudi v okolici blokov.\n_START_SECTION_\nInfrastruktura\n_START_PARAGRAPH_\nPoleg klasi\xc4\x8dne stanovanjske funkcije, so urbanisti v soseski predvideli tudi \xc5\xa1tevilne druge dejavnosti, ki dopolnjujejo osnovno funkcijo in nudijo prednosti mestnega \xc5\xbeivljenja. V soseski se tako nahaja vrtec, dve banki, trgovina, trafika, tr\xc5\xbenica, gostinski lokali, knji\xc5\xbenica, drogerija in \xc5\xa1tevilne druge. V okolici soseske so tudi \xc5\xa1portni objekti, kot tudi kolesarska steza in nekaj zelenih povr\xc5\xa1in.\n_START_SECTION_\nUpravni polo\xc5\xbeaj\n_START_PARAGRAPH_\nV upravnem smislu obmo\xc4\x8dje soseske severno od Ceste proletarskih brigad spada v Mestno \xc4\x8detrt Tabor, ju\xc5\xbeni del pa v Mestno \xc4\x8detrt Nova vas. Pred letom 1996 je bilo obmo\xc4\x8dje S-23 zdru\xc5\xbeeno v samostojno Krajevno skupnost Proletarskih brigad v okviru v Ob\xc4\x8dine Maribor-Tabor.'